JoJo Siwa

Joelle Joanie "JoJo" Siwa (s. 19. toukokuuta 2003 Omaha, Nebraska) on yhdysvaltalainen laulaja, tanssija, näyttelijä ja mediapersoonallisuus. Hän nousi julkisuuteen esiintymällä tosi-tv-sarjassa "Tanssin superäidit" ("Dance Moms") vuonna 2015 ja jatkoi myöhemmin uraansa Nickelodeon-kanavan tähtenä ja lapsille suunnattuna viihdyttäjänä. Sittemmin hän on pyrkinyt muuttamaan imagoaan aikuisemmaksi artistiksi.
Ura.
Lapsuus ja läpimurto.
JoJo Siwa tuli ensi kertaa tunnetuksi esiintyessään 11-vuotiaana tosi-tv-sarjassa "Tanssin superäidit" vuonna 2015. Sarjassa Siwa tunnettiin suorapuheisena kilpailijana, ja hänen tanssinopettajansa Abby Lee Miller kutsui häntä "ärsyttäväksi" hänen ensimmäisessä esiintymisessään. Siwa lähti sarjasta vuonna 2016 ja solmi sopimuksen Nickelodeon-kanavan kanssa.
Nickelodeon-sopimuksen myötä Siwa aloitti menestyksekkään uran lasten viihdyttäjänä. Hän esiintyi perheystävällisillä kappaleilla ympäri maailmaa ja keräsi valtavan fanipohjan esiteinien keskuudessa. Siwalle muodostui tunnistettava tyyli, johon kuuluivat värikkäät vaatteet ja erityisesti suuret hiusrusetit, joita hän on myynyt yli 80 miljoonaa kappaletta.
Imagon muutos.
Vuonna 2021 17-vuotiaana Siwa tuli kaapista julkisesti ja kertoi olevansa lesbo. Hän teki paljastuksen useiden TikTok-videoiden avulla ja julkaisemalla kuvan itsestään paidassa, jossa luki "Best Gay Cousin" (Paras homoserkku). Samana syksynä hän osallistui "Dancing with the Stars" -ohjelmaan, jossa hän muodosti ohjelman historian ensimmäisen samaa sukupuolta olevan tanssiparin ja sijoittui toiseksi.
Vuonna 2023–2024 Siwa päätti uudistaa brändiään radikaalisti ja siirtyä lasten idolista aikuisemmaksi artistiksi. Hän luopui tunnusomaisista rusettikampauksistaan ja värikkäistä vaatteistaan, siirtyen rokkihenkisempään tyyliin. Siwan uudelleenbrändäys näkyi selvästi hänen iHeartRadio-gaalassa käyttämässään paljastavassa heavy metal -pukeutumistyylissä, joka poikkesi huomattavasti hänen aiemmasta tyylistään.
Huhtikuussa 2024 Siwa julkaisi uuden singlensä "Karma", jolla hän pyrki tekemään siirtymän lapsiartistista aikuiseksi esiintyjäksi. Kappaleen promootiossa hän varoitti: "Seuraava sisältö ei ole tarkoitettu lapsille ja saattaa olla häiritsevää tai loukkaavaa joillekin katsojille." Musiikkivideolla Siwa esiintyy paljastavissa asuissa, aggressiivisella tanssityylillä ja kasvoihin maalatuilla geometrisilla kuvioilla, jotka muistuttavat rock-yhtye Kissin tyyliä.
Siwan muutos on herättänyt vertailuja muihin entisiin lapsitähtiin, erityisesti Miley Cyrusiin, joka teki samankaltaisen muutoksen Disney-kanavalta tunnetusta Hannah Montana -hahmosta kapinalliseksi aikuisartistiksi 2010-luvulla. Siwa itse on todennut: "Olen ensimmäinen lapsitähti, joka siirtyy ei-hahmosta edelleen ei-hahmoon", viitaten siihen, että hän ei ole esittänyt televisioroolia kuten Cyrus.
Yksityiselämä.
Siwa asuu Kaliforniassa, Burbankissa, jossa hänellä on oma harjoittelutila, Studio Siwa. Siwa on kertonut, että hänellä on vakavia ongelmia ihmisiin luottamisessa julkisen asemansa vuoksi. Siwa omistaa autoja, jotka ovat päällystetty hänen omilla kasvoillaan. Hänellä on muun muassa Tesla Model X ja Lamborghini Urus, joiden ulkopinta on kustomoitu hänen kuvillaan.